Constanze Mozart

Constanze Mozart (o.s. Weber; 1762–1842) oli Wolfgang Amadeus Mozartin vaimo ja säveltäjä Carl Maria von Weberin serkku. Mozart tapasi Constanze Weberin perheineen Mannheimissa 1777. Aluksi Mozart oli rakastunut Constanzen siskoon Aloisiaan. Kun Mozart kohtasi Weberit uudelleen vuonna 1781 oli Aloisia jo naimisissa.

Mozartin avioliitto Constanzen kanssa 4. elokuuta 1782 merkitsi hänelle välirikkoa isän, Leopold Mozartin kanssa. Mozart ja Constanze saivat kuusi lasta:
Raimund Leopold Mozart (1783)
Karl Thomas Mozart (1784)
Johann Leopold Mozart (1786)
Theresia Mozart (1787)
Anna Mozart (1789)
Franz Xaver Wolfgang Mozart (1791)

Lapsista ainoastaan Karl Thomas ja Franz Xaver elivät aikuisiksi. Mozartin kuoltua 1791 Constanze oli kahden elossa olevan lapsensa kanssa taloudellisissa vaikeuksissa ja joutui myymään hallussaan olleet Mozartin alkuperäiskäsikirjoitukset.

Vuonna 1809 Constanze meni uusiin naimisiin tanskalaisen diplomaatin Georg Nikolaus Nissenin kanssa. Vuodet 1810 – 1820 pariskunta asui Kööpenhaminassa. Myöhemmin he matkustelivat Euroopassa, etenkin Saksassa ja Italiassa, ja asettuivat Salzburgiin 1824. He työstivät yhdessä Mozartin elämäkertaa, ja Constanze julkaisi sen 1828, kaksi vuotta Nissenin kuoleman jälkeen.

Aiheesta muualla

Constanze Mozart -sivusto 

Kuuluisien henkilöiden puolisot
Itävaltalaiset henkilöt
Saksalaiset henkilöt
Mozartin sukulaiset
Vuonna 1762 syntyneet
Vuonna 1842 kuolleet